Kopīgs priekšlikums PADOMES REGULA, ar ko groza Regulu (ES) Nr. 267/2012 par ierobežojošiem pasākumiem pret Irānu /* JOIN/2012/021 final - 2012/0197 (NLE) */





PASKAIDROJUMA RAKSTS (1) Padome 2012. gada 23. martā pieņēma Regulu (ES) Nr. 267/2012, ar kuru atcēla un aizstāja Regulu (ES) Nr. 961/2010. (2) Ja dalībvalsts veic darbības, lai nodrošinātu, ka tiek ievēroti tiesiskie pienākumi attiecībā uz darba ņēmēju veselību un drošību un vides aizsardzību gadījumos, kad šī regula var iespaidot sadarbību ar Irānas personām, vienībām vai struktūrām un ir nepieciešama steidzama rīcība, dalībvalstij būtu jāatļauj veikt šādu darbību bez iepriekšēja paziņojuma ar nosacījumu, ka tā paziņo par to citām dalībvalstīm un Komisijai cik drīz vien iespējams pēc attiecīgās darbības. (3) Ja dalībvalsts ir piešķīrusi atļauju veikt darbības saistībā ar ogļūdeņražu ekspluatāciju norādītai personai, vienībai vai struktūrai (t.i., iekļautai IX pielikumā nolūkā iesaldēt tās aktīvus), pirms šī persona, vienība vai struktūra bija norādīta, šīs dalībvalsts kompetentā iestāde var atļaut atkāpi no atsevišķiem regulā noteiktajiem aizliegumiem, ja šāda atkāpe ir nepieciešama, lai novērstu kaitējumu videi vai licences vērtības pilnīgu zudumu. 2012/0197 (NLE) Kopīgs priekšlikums PADOMES REGULA, ar ko groza Regulu (ES) Nr. 267/2012 par ierobežojošiem pasākumiem pret Irānu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes 2010. gada 26. jūlija Lēmumu 2010/413/KĀDP, ar ko paredz ierobežojošus pasākumus pret Irānu[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Ar Regulu (ES) Nr. 267/2012[2] tiek īstenoti pasākumi, ko paredz Lēmums 2012/35/KĀDP, ar kuru groza Lēmumu 2010/413/KĀDP, ar ko paredz ierobežojošus pasākumus pret Irānu[3]. (2) Lai aizsargātu vidi un darba ņēmēju veselību un drošību, ir nepieciešams noteikt, ka dalībvalstu kompetentās iestādes var veikt visas darbības, ko tās uzskata par vajadzīgām, lai nodrošinātu, ka tiek ievērotas juridiskās saistības attiecībā uz darba ņēmēju veselību un drošību, kā arī vides aizsardzību. Ja ir nepieciešama steidzama rīcība, dalībvalstij būtu jāatļauj veikt šādu darbību bez iepriekšēja paziņojuma ar nosacījumu, ka tā paziņo par to citām dalībvalstīm un Komisijai cik drīz vien iespējams pēc attiecīgās darbības. (3) Ja dalībvalsts ir piešķīrusi atļauju veikt darbības saistībā ar ogļūdeņražu ekspluatāciju norādītai personai, vienībai vai struktūrai, pirms šī persona, vienība vai struktūra bija norādīta, šīs dalībvalsts kompetentā iestāde var atļaut atkāpi no dažiem Regulā (ES) Nr. 267/2012 noteiktajiem aizliegumiem, ja šāda atkāpe ir nepieciešama, lai novērstu kaitējumu videi vai licences vērtības pilnīgu zudumu. IR PIEŅĒMUSI ŠO REGULU. 1. pants Regulu (ES) Nr. 267/2012 groza šādi. (1) Regulas 43. panta 3. punktu aizstāj ar šādu: “3. Attiecīgā dalībvalsts vismaz desmit darbdienas pirms atļaujas izsniegšanas paziņo citām dalībvalstīm un Komisijai par 1. punktā minēto konstatējumu un tās nodomu piešķirt atļauju. Ja pastāv draudi videi un/vai darba ņēmēju veselībai un drošībai Savienības teritorijā, kuru dēļ ir vajadzīga steidzama rīcība, attiecīgā dalībvalsts var piešķirt atļauju bez iepriekšēja paziņojuma, paziņojot par atļauju citām dalībvalstīm un Komisijai trīs dienu laikā pēc tās piešķiršanas.” (2) Iekļauj šādu 43.a pantu: "43.a pants 1. Atkāpjoties no 8. un 9. panta, 17. panta 1. punkta attiecībā uz Irānas personām, vienībām vai struktūrām, kas minētas 17. panta 2. punkta b) apakšpunktā, un 23. panta 2. un 3. punkta tādā mērā, kā tajos ir minētas IX pielikumā uzskaitītās personas, vienības un struktūras, un 30. un 35. panta, dalībvalsts kompetentās iestādes var atļaut ar nosacījumiem, ko tās uzskata par piemērotiem, darbības, kas saistītas ogļūdeņražu izpēti vai ekspluatāciju Savienībā un tiek veiktas saskaņā ar licenci šādai izpētei vai ekspluatācijai, ko dalībvalsts ir izsniegusi IX pielikumā iekļautai personai, vienībai vai struktūrai, ja ir ievēroti šādi nosacījumi: (a) licence ogļūdeņražu izpētei vai ekspluatācijai Savienībā ir izsniegta pirms dienas, kad IX pielikumā minētā persona, vienība vai struktūra tika norādīta; (b) atļauja ir nepieciešama, lai novērstu kaitējumu videi Savienībā vai novērstu licences vērtības pilnīgu zudumu, gadījumā, ja dalībvalsts uz laiku pārņem licences administratīvo pārvaldību un/vai cauruļvadus un infrastruktūru, ko izmanto licencētajai darbībai, saskaņā ar piemērojamiem valsts tiesību aktiem. 2. Šā panta 1. punktā paredzēto atkāpi piešķir tikai tik ilgi, cik tas ir nepieciešams, un tās derīgums nedrīkst pārsniegt licences, kas izsniegta IX pielikumā iekļautās personas, vienības vai struktūras, derīguma termiņu. Ja kompetentā iestāde uzskata, ka ir nepieciešama līgumu subrogācija vai kompensāciju izmaksa, atkāpes derīguma termiņš nepārsniedz 5 gadus. 3. Attiecīgā dalībvalsts vismaz desmit darbdienas pirms atļaujas izsniegšanas paziņo citām dalībvalstīm un Komisijai par tās nodomu piešķirt atļauju. Ja pastāv draudi videi Savienības teritorijā, kuru dēļ ir vajadzīga steidzama rīcība, lai novērstu draudus videi, attiecīgā dalībvalsts var piešķirt atļauju bez iepriekšēja paziņojuma, paziņojot par atļauju citām dalībvalstīm un Komisijai trīs dienu laikā pēc tās piešķiršanas.” (3) X pielikuma nosaukumā pievienot atsauci uz 43.a pantu. 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] OV L 195, 27.7.2010., 39. lpp. [2] OV L 88, 24.3.2012., 1. lpp. [3] OV L 19, 24.1.2012., 22. lpp.